На основу члана 15. Закона о локалним изборима (''Службени гласник Републике Србије'' бр.129/07, 34/10 - одлука УС и 54/11), Изборна комисија општине Дољевац, на седници одржаној дана 09.11.2018.године, донела је

**У П У Т С Т В О**

**ЗА СПРОВОЂЕЊЕ ИЗБОРА ЗА ОДБОРНИКЕ**

**СКУПШТИНЕ ОПШТИНЕ ДОЉЕВАЦ**

**РАСПИСАНИХ ЗА 16.12. 2018. ГОДИНЕ**

**I УВОДНА ОДРЕДБА**

**Члан 1.**

Овим Упутством ближе се уређује поступак спровођења избора за одборнике Скупштине општине Дољевац расписаних за 16.12.2018. године.

**ОРГАНИ И ТЕЛА ЗА СПРОВОЂЕЊЕ ИЗБОРА**

**Члан 2.**

Органи за спровођење избора су Изборна комисија општине Дољевац и бирачки одбори.

Органи за спровођење избора раде у сталном и проширеном саставу.

Чланове органа за спровођење избора у проширеном саставу, који су одређени у складу са Законом о локалним изборима, именује Комисија на предлог подносилаца проглашених изборних листа, односно предлагача кандидата.

Чланови органа за спровођење избора и њихови заменици могу бити само грађани који имају изборно право, као и пребивалиште на територији општине Дољевац (члан 12. став 1. Закона о локалним изборима).

Члановима и заменицима чланова Изборне комисије и бирачких одбора престаје функција у овим органима кад прихвате кандидатуру за одборника (члан 12. став 2. Закона о локалним изборима).

**Изборна комисија општине Дољевац**

**Члан 3.**

Изборна комисија обавља послове који су одређени Законом о локалним изборима, Законом о избору народних посланика, Законом о јединственом бирачкокм списку и овим Упутством.

Изборна комисија ради у седницама. Јавност рада Комисије обезбеђује се у складу са Пословником Изборне комисије општине Дољевац.

Број чланова сталног састава Изборне комисије решењем утврђује Скупштина општине Дољевац, у складу са Законом о локалним изборима.

**Проширени састав Изборне комисије општине Дољевац**

**Члан 4.**

Проширени састав чине опуномоћени представници (члан и заменик) подносилаца изборних листа за одборнике Скупштине општине Дољевац који су на потврђеној изборној листи предложили најмање две трећине кандидата од укупног броја одборника који се бира, односно представници подносилаца изборних листа националних мањина који су на потврђеној изборној листи предложили најмање једну трећину кандидата за одборнике.

Истовремено са проглашењем изборне листе за одборнике Скупштине општине Дољевац, Комисија решењем утврђује да ли подносилац испуњава услове за одређивање опуномоћених представника у проширени састав изборне комисије и у року од 24 часа од доношења, доставља решење подносиоцу.

Изборна комисија утврђује проширени састав у року од 24 часа од пријема обавештења о лицима која улазе у проширени састав.

Подносилац изборне листе може одредити свог опуномоћеног представника у Изборној комисији најкасније до рока прописаног Роковником за вршење изборних радњи у поступку спровођења избора за одборнике Скупштине општине Дољевац који су расписани за 16. децембар 2018. године (у даљем тексту: Роковник)

**Бирачки одбори**

**Члан 5.**

Бирачке одборе образује Општинска изборна комисија у складу са Законом о локалним изборима и Законом о избору народних посланика.

Бирачки одбори образовани за спровођење избора за одборнике Скупштине општине Дољевац обављају послове који су одређени Законом о локалним изборима, Законом о избору народних посланика, овим Упутством и Правилима о раду бирачких одбора.

**Стални састав бирачког одбора**

**Члан 6.**

Бирачки одбор у сталном саставу чине председник, четири члана и њихови заменици.

Председнике, чланове и заменике чланова бирачких одбора у сталном саставу именује Изборна комисија општине Дољевац.

Изборној комисији општине Дољевац достављају се предлози за чланове сталног састава бирачких одбора најкасније до рока прописаног Роковником.

Решење о образовању бирачких одбора и именовању председника и чланова бирачких одбора у сталном саставу Општинска изборна комисија доноси најкасније до рока прописаног Роковником.

**Члан 7.**

Број места председника, заменика председника, чланова и заменика чланова у сталном саставу свих бирачких одбора на територији општине Дољевац који припада свакој одборничкој групи у Скупштини општине Дољевац мора да буде сразмеран њеној заступљености у Скупштини општине Дољевац на дан расписивања избора.

Предлози за именовање председника, заменика председника, чланова и заменика

чланова бирачких одбора сачињавају се у складу са нумеричким приказом мерила за

именовање чланова бирачких одбора, који утврђује Изборна комисија и благовремено доставља одборничким групама у Скупштини општине Дољевац

**Проширени састав бирачког одбора**

**Члан 8.**

Проширени састав бирачког одбора чине опуномоћени представници подносилаца проглашених изборних листа кандидата за одборнике, који су испунили услове за одређивање својих представника у проширени састав бирачких одбора.

**Члан 9.**

Право да предложи члана и заменика члана бирачког одбора у проширеном саставу има подносилац изборне листе који је предложио најмање две трећине кандидата за одборнике од укупног броја одборника који се бира.

Подносилац изборне листе коме је Комисија признала својство политичке странке националне мањине може предложити представника у проширени састав бирачких одбора ако на листи има најмање трећину кандидата за одборнике од укупног броја одборника који се бира.

Обавештења о представницима подносиоца изборне листе у проширеном састав бирачких одбора доставља се Изборној комисији најкасније 5 дана пре дана избора , односно најкасније до рока прописаног Роковником

**Члан 10.**

Након проглашења изборне листе кандидата за одборнике, Комисија одмах доноси и, у року од 24 часа од доношења, доставља подносиоцу решење о испуњењу или неиспуњењу услова да подносилац те изборне листе предложи своје представнике у проширени састав бирачких одбора.

**Члан 11.**

Предлог за именовање представника у проширени састав бирачких одбора, за сваког члана и заменика члана бирачког одбора, треба да садржи: име и презиме, име једног од родитеља, ЈМБГ, пребивалиште и адресу стана и број телефона.

Изборна комисија именује чланове и заменике чланова бирачких одбора у проширеном саставу у року од 24 часа од часа пријема предлога подносиоца изборне листе, а најкасније 5 дана пре избора.

У решењу о именовању проширеног састава бирачког одбора се наводе следећи подаци о представнику: име и презиме, име једног родитеља, адреса пребивалишта и политичка припадност или назив странке, односно страначке коалиције или групе грађана на чији предлог је именован.

Ако подносилац изборне листе не предложи представника у проширени састав бирачких одбора најкасније 10.децембра 2018. године у 24 часа, бирачки одбор ради и пуноважно одлучује без представника тог подносиоца изборне листе.

**Провера изборног права за чланове бирачких одбора**

**Члан 12.**

У бирачки одбор именују се лица која имају изборно право.

Пре подношења предлога за именовање чланова и заменика чланова бирачких одбора, овлашћени предлагач чланова и заменика чланова бирачких одбора је дужан да од Општинске управе прибави доказ о изборном праву за свако предложено лице, тако што ће Општинска управа на писмени збирни предлог за именовање чланова и заменика чланова бирачких одбора ставити печат којим потврђује да предложена лица имају изборно право. Ако неко лице које је предложено у састав бирачког одбора нема изборно право, Општинска управа о томе обавештава предлагача.

**Замена члана бирачког одбора**

**Члан 13.**

Замену члана бирачког одбора врши Комисија на захтев предлагача.

После предаје изборног материјала бирачким одборима, председник Комсије овлашћен је да, на захтев предлагача, замени члана или заменика члана бирачког одбора ако је члан или заменик члана бирачког одбора спречен или одсутан, најкасније до рока прописаног Роковником.

После предаје изборног материјала бирачким одборима, председник Комсије овлашћен је да замени члана или заменика члана бирачког одбора у смислу члана 30. став 2 Закона о избору народних посланика, најкасније до до рока прописаног Роковником.

**Законска ограничења**

**Члан 14.**

Исто лице не може истовремено да буде члан два бирачка одбора.

Приликом именовања и замене чланова бирачког одбора, изборна комисија ће по службеној дужности пазити на законска ограничења из члана 29. став 4. и члана 30. став 2 Закона о избору народних посланика.

У случају постојања односа из којег проистиче забрана приликом именовања или замене чланова бирачких одбора, у састав бирачког одбора биће именован представник оног предлагача чији је предлог за именовање раније поднет.

**КАНДИДОВАЊЕ**

**Ко може да поднесе изборну листу**

**Члан 15.**

Изборну листу кандидата за одборнике Скупштине општине Дољевац, (у даљем тексту: изборна листа) могу да поднесу регистроване политичке странке, коалиције регистрованих политичких странака и групе грађана чије изборне листе својим потписима подржи најмање 30 бирача по предлогу за сваког кандидата на изборној листи. (у даљем тексту: подносилац изборне листе).

Страначку коалицију образују најмање две регистроване политичке странке писменим споразумом овереним у складу са законом којим се уређује оверавање потписа.

Групу грађана образује најмање десет бирача писменим споразумом овереним у складу са законом којим се уређује оверавање потписа. Споразум о образовању групе грађана садржи циљеве образовања групе грађана и податке о лицима која су је образовала (име и презиме, ЈМБГ и пребивалиште и адреса стана, наведени према подацима из личне карте). Споразумом се обавезно одређује лице које заступа групу грађана.

Споразум мора да буде оверен пре почетка прикупљања потписа бирача који подржавају изборну листу кандидата за одборнике.

Изборну листу у име политичке странке подноси законски заступник политичке странке уписан у Регистар политичких странака, или лице које он овласти.

Изборну листу у име страначке коалиције подносе заједно законски заступници политичких странака које су образовале коалицију уписани у Регистар политичких странака или лице које они заједно овласте. Изборну листу у име страначке коалиције могу поднети највише два овлашћена лица. У споразуму о образовању страначке коалиције мора да буде наведено да ли овлашћена лица могу предузимати радње заједно или посебно.

Изборну листу у име групе грађана подноси лице одређено да заступа групу грађана, или лице које он овласти.

Лице које је овлашћено да поднесе изборну листу, овлашћено је и да у име подносиоца изборне листе врши све друге радње у изборима, осим ако подносилац изборне листе друкчије не одреди.

**Подношење изборне листе**

**Члан 16.**

Изборне листе подносе се Изборној комисији у згради општине Дољевац, улица Николе Тесле број 121, најкасније до рока прописаног Роковником, на прописаном обрасцу у писменој и електронској форми (ЦД).

Садржина изборне листе у писменој форми и изборне листе у електронској форми мора бити истоветна.

Изборна листа се, по правилу, подноси Изборној комисији у радно време Општинске управе, односно радним данима у времену од 07.00-15.00 часова. Подношење изборне листе и обављање других изборних радњи ван радног времена врши се уз претходну најаву Изборној комисији у радно време преко секретара Изборне комисије.

**Садржина изборне листе**

**Члан 17.**

Изборна листа садржи:

1. назив подносиоца изборне листе,
2. назив изборне листе,
3. име и презиме носиоца изборне листе (ако је одређен),
4. податке о свим кандидатима за одборнике (редни број на изборној листи, име и презиме, ЈМБГ, занимање, пребивалиште и адреса становања кандидата наведени према подацима из уверења о пребивалишту),
5. име и презиме и потпис лица које подноси изборну листу.

Једно лице може бити кандидат за одборника само на једној изборној листи. Подносилац изборне листе одређује редослед кандидата на листи.

На изборној листи међу свака три кандидата по редоследу на изборној листи (прва три места, друга три места и тако до краја листе) мора да буде најмање по један кандидат – припадник оног пола који је мање заступљен на изборној листи.

Ако изборна листа не испуњава садржинске услове из овог члана, сматраће се да садржи недостатке за проглашење.

**Назив подносиоца изборне листе**

**Члан 18.**

Ако изборну листу подноси политичка странка, дужна је да у изборној листи свој назив наведе према називу политичке странке из акта о регистрацији.

Ако изборну листу подноси страначка коалиција, дужна је да у изборној листи као назив подносиоца наведе назив страначке коалиције из споразума о образовању страначке коалиције.

Ако изборну листу подноси група грађана, назив подносиоца мора да на почетку назива садржи ознаку ''Група грађана''. Ако група грађана има назив, дужна је да у изборној листи као назив подносиоца, после ознаке ''Група грађана'', наведе свој назив из споразума о образовању групе грађана. Назив групе грађана не може да садржи реч ''странка'' ни у једном падежу, нити назив регистроване политичке странке.

**Назив изборне листе**

**Члан 19.**

Ако изборну листу подноси политичка странка, назив изборне листе мора да садржи назив политичке странке из акта о регистрацији. У назив изборне листе може се укључити и име и презиме лица које политичка странка одреди као носиоца изборне листе.

Ако изборну листу подноси страначка коалиција, назив изборне листе садржи назив утврђен споразумом о образовању страначке коалиције. У назив изборне листе могу се укључити и имена највише два носиоца изборне листе.

Ако изборну листу подноси група грађана, назив изборне листе садржи назив утврђен споразумом о образовању групе грађана. У назив изборне листе може се укључити име и презиме лица које група грађана одреди као носиоца изборне листе. Назив изборне листе групе грађана не може да садржи реч ''странка'' ни у једном падежу, нити назив регистроване политичке странке.

**Члан 20.**

Уз изборну листу прилаже се следећа документација:

1. Изјава биртача да подржава листу кандидата ЛИ-ДО-2/18,
2. Изјава о прихватању кандидатуре за одборника ЛИ-ДО-3/18,
3. Овлашћење да се поднесе изборна листа кандидата за одборнике ЛИ-ДО-4/18,
4. Сагласност носиоца изборне листе кандидата да пристаје да буде носилац изборне листе кандидата за одборнике ЛИ-ДО-5/18,
5. Списак бирача који својим потписима подржавају изборну листу кандидата ЛИ-ДО-6/18,
6. Потврда о изборном праву сваког кандидата за одборника, не старија од 6 месеци, на обрасцу надлежног органа,
7. Потврда о пребивалишту сваког кандидата за одборника, не старија од 6 месеци, на обрасцу надлежног органа,
8. Уверење о држављанству надлежног органа не старије од 6 месеци,
9. Споразум о образовању страначке коалиције или образовању групе грађана- ако је изборну листу поднела страначка коалиција или група грађана.

Списак бирача који подржавају изборну листу, сређен по азбучном реду презимена бирача, израђен у писменом и електронском облику (ЦД-Excel tabela), тако да списак у оба облика буде истоветан, а који потписује лице које подноси изборну листу, на обрасцу ЛИ-ДО-6/18.

Изборну листу кандидата за одборнике (чији су потписи оверени код јавног бележника или у Општинској управи) на обрасцу изјаве ЛИ-ДО-2/18, треба да подржи најмање 200 бирача.

Оверен споразум о образовању страначке коалиције или о образовању групе грађана, ако изборну листу подноси страначка коалиција или група грађана;

Потврда о изборном праву, не старија од шест месеци за свако лице које образује групу грађана, наобрасцу надлежног органа, ако изборну листу подноси група грађана.

**Члан 21.**

Приликом подношења изборне листе, подносилац изборне листе који намерава да за финансирање изборне кампање користи средства из јавних извора, Изборној комисији предаје писмену изјаву да ће користити средства из јавних извора за покриће трошкова изборне кампање.

Након проглашења изборне листе, Изборна комисија изјаву из става 1. овог члана, уз решење о проглашењу изборне листе, без одлагања доставља органу за финансије Управе.

**Члан 22.**

Подносилац изборне листе који намерава да стекне положај политичке странке националне мањине или коалиције политичких странака националних мањина дужан је да приликом подношења изборне листе изборној комисији приложи, уз осталу документацију, и писани предлог да му се при проглашењу изборне листе утврди положај политичке странке националне мањине, односно коалиције политичких странака националних мањина, као и одговарајући доказ из Регистра политичких странака.

**Проглашење изборне листе**

**Члан 23.**

Изборна комисија доноси решење о проглашењу изборне листе ако испуњава све услове предвиђене законом и овим Упутством, најкасније у року од 24 часа од пријема изборне листе. Изборна листа се проглашава под редним бројем по редоследу проглашења.

Ако изборна листа садржи недостатке и подносилац листе их, по закључку Изборне комисије не отклони у року од 48 часова, Изборна комисија ће решењем одбити проглашење изборне листе.

Ако поједини кандидат на проглашеној изборној листи правоснажном судском одлуком буде лишен пословне способности, изгуби држављанство Републике Србије, одустане од кандидатуре или ако наступи његова смрт, подносилац изборне листе губи право да предложи новог кандидата (члан 20. став 6. Закона о локалним изборима).

Изборну листу која је поднета неблаговремено Изборна комисија ће решењем одбацити.

Подносилац изборне листе може повући листу најкасније до дана утврђивања збирне изборне листе, у ком случају престаје функција представника подносиоца листе у свим органима за спровођење избора, као и сва права која му у том својству припадају (члан 21. став 1. и 2. Закона о локалним изборима).

**IV ЗБИРНА ИЗБОРНА ЛИСТА**

**Члан 24.**

Збирна изборна листа садржи све изборне листе, са личним именима свих кандидата и подацима о години рођења, занимању и пребивалишту.

Редослед изборних листа на збирној изборној листи утврђује се према редоследу њиховог проглашавања.

Изборна комисија утврђује и објављује збирну изборну листу кандидата за одборнике у ''Службеном листу града Ниша“, најкасније 10 дана пре одржавања избора, а у складу са Роковником.

**V БИРАЧКА МЕСТА**

**Надлежност за одређивање бирачких места**

**Члан 25.**

Изборна комисија одређује и оглашава у „Службеном листу Града Ниша“ бирачка места на којима ће се гласати за избор одборника Скупштине општине Дољевац, на основу предлога Општинске управе општине Дољевац.

Предлог из става 1. овог члана Општинска управа општине Дољевац доставља Општинској изборној комисиији у складу са роом прописаним Роковником.

Бирачка места унутар завода за извршење заводских санкција одређује се на предлог Министарства правде, који се доставља Општинској изборној комисији у складу са роком прописаним Роковником.

Решење о одређивању бирачких места на којима ће се гласати за избор одборника Скупштине општине Дољевац Општинска изборна комисија доноси у складу са роком прописаним Роковником.

**Члан 26.**

Министарство одбране доставља Општинској изборној комисуји податке о бирачима који ће се на дан одржавања избора налазити на одслужењу војног рока, војној вежби или на школовању у јединицама или установама Војске Србије, најкасније 3 дана пре дана закључења бирачког списка.

По добијању података Министарства одбране, Општинска изборна комисија у сарадњи са Општинском управом општине Дољевац утврђује на којим бирачким местима гласају бирачи из става 1. овог члана.

На основу података из става 2. овог члана, Општинска изборна комисија посебним решењем одређује на којим ће већ одређеним бирачким местима гласати бирачи који се на дан одржавања избора налазе на одслужењу војног рока, војној вежби или на школовању у јединицама или установама Војске Србије.

**Начин одређивања бирачких места**

**Члан 27.**

Бирачка места одређују се с обзиром на број бирача и просторну удаљеност, тако да гласање без тешкоћа траје од 7 до 20 часова.

Бирачко место одређује се за гласање највише 2.500, а најмање 100 бирача.

У изузетним случајевима, може се одредити бирачко место и за мање од 100 бирача, ако би, због просторне удаљености или неповољног географског положаја, становницима тог места гласање на другом бирачком месту било знатно отежано.

Бирачко место може да обухвати део насељеног места, једно насељено место или више насељених места.

За свако бирачко место одређује се: број бирачког места, назив бирачког места, адреса бирачког места и подручје с којег гласају бирачи на том бирачком месту (улица, село, заселак, насеље и сл.).

Бирачко место не може да буде у: верском објекту, објекту у власништву политичке странке или који користи политичка странка, као и објекту у власништву кандидата за одборника, или члана његове породице.

Приликом одређивања бирачког места, водиће се рачуна да бирачко место буде приступачно особама са инвалидитетом.

**Уређивање бирачких места**

**Члан 28.**

Општинска управа је дужна да благовремено обезбеди да простор који је одређен као бирачко место буде припремљен и отворен за гласање.

Просторија за гласање мора да буде уређена на начин који омогућује несметано спровођење гласања.

На бирачком месту видно се истичу број и назив бирачког места, Државна застава Републике Србије, збирна изборна листа кандидата за одборнике и извод из решења о одређивању бирачких места.

На бирачком месту и на 50 м од бирачког места забрањено је истицање симбола подносилаца изборних листа (политичких странака, коалиција политичких странака, група грађана) и другог пропагандног материјала.

Бирачки одбор обезбедиће лицима која прате рад бирачког одбора (посматрачима) одговарајуће место са кога могу да прате ток гласања и утврђивање резултата гласања.

**VI ЈЕДИНСТВЕНИ БИРАЧКИ СПИСАК**

**Упис у бирачки списак**

**Члан 29.**

Општинска управа општине Дољевац, овлашћена за ажурирање дела јединственог бирачког списка (у даљем тексту: бирачки списак), уписује бираче који нису уписани у бирачки списак све до његовог закључења, односно најкасније до рока прописаног Роковником.

Од закључења бирачког списка, односно најкасније до рока прописаног Роковником односно до 72 часа пре дана одржавања избора, бираче који нису уписани у бирачки списак уписује Министарство државне управе и локалне самоуправе.

**Промене у бирачком списку**

**Члан 30.**

Решења на којима се заснивају промене у бирачком списку (решење о упису у бирачки списак, о брисању из бирачког списка или решење о измени, допуни или исправци неке чињенице о бирачу) доноси Општинска управа до закључења бирачког списка у сладу са роком прописаним Роковником.

Након закључења бирачког списка, решења из става 1. овог члана доноси Mинистарство државне управе и локалне самоуправе.

**Право подносиоца изборне листе, односно предлагача кандидата на увид и подношење захтева за промену у бирачком списку**

**Члан 31**.

Од проглашења изборне листе, право на увид и на подношење захтева за промену у бирачком списку има и подносилац изборне листе, односно предлагач кандидата или лице које он овласти, по истом поступку по коме то право имају и грађани, у складу са Упутством за спровођење Закона о јединственом бирачком списку („Службени гласник РС“, број 15/12).

Уз захтев се прилаже пуномоћје оверено у складу са Законом и законом прописани докази.

Право на увид у бирачки списак обухвата право подносиоца изборне листе, односно предлагача кандидата или лица које он овласти да изврши увид у део или цео бирачки списак. Право на увид у бирачки списак подносилац изборне листе, односно предлагач кандидата или лице које он овласти има у складу са роком прописаним Роковником.

**Закључење бирачког списка**

**Члан 32.**

Министарство државне управе и локалне самоуправе решењем закључује бирачки списак и у решењу утврђује укупан број бирача у општини Дољевац на сваком бирачком месту, 15 дана пре дана избора.

Министарство државне управе и локалне самоуправе доставља Изборној комисији решење о закључењу бирачког списка у року од 24 часа од закључења бирачког списка.

**Објављивање укупног броја бирача**

**Члан 33.**

Пошто прими решење о закључењу бирачког списка, Изборна комисија одмах објављује у ''Службеном листу Града Ниша“ укупан број бирача у општини Дољевац.

**Достављање извода из бирачког списка**

**Члан 34.**

Министарство државне управе и локалне самоуправе припрема и оверава штампане изводе из бирачког списка разврстане по бирачким местима, као и посебне изводе из бирачког списка за гласање бирача који се налазе на извршењу заводских санкција и доставља их Општинској изборној комисији у складу са роком прописаним Роковником.

**Достава решења о накнадним променама у бирачком списку**

**Члан 35.**

Министарство државне управе и локалне самоуправе доставља Изборној комисији сва решења на којима се заснивају промене у бирачком списку и која обавезно садрже ознаку бирачког места на којем бирач гласа, које је донело од закључења бирачког списка, све до 72 часа пре дана избора односно до рока прописаног Роковником

**Члан 36.**

Изборна комисија, на основу решења Министарства државне управе и локалне самоуправе из члана 34. овог упутства, уноси промене у изводе из бирачког списка, узимајући у обзир само она решења која је примила у складу са роком прописаним Роковником.

Упис промена у извод из бирачког списка, уноси се према подацима из решења на којима се заснивају промене у бирачком списку, почев од редног броја 1, на крају извода из бирачког списка, на посебној страни, под називом: "Накнадне промене".

**Утврђивање и објављивање коначног броја бирача**

**Члан 37.**

Изборна комисија, одмах након уноса измена из члана 37. овог упутства, утврђује и објављује у ''Службеном листу града Ниша“ коначан број бирача у општини Дољевац.

**VII ОБАВЕШТЕЊЕ О ДАНУ И ВРЕМЕНУ ОДРЖАВАЊА ИЗБОРА**

**Члан 38.**

Достава обавештења бирачима о дану и времену одржавања избора за одборнике са бројем и адресом бирачког места на коме бирач гласа и бројем под којим је уписан у извод из бирачког списка врши се најкасније пет дана пре дана одржавања избора односно у складу са роком прописаним Роковником.

**VIII** **ПРЕДАЈА ИЗБОРНОГ МАТЕРИЈАЛА БИРАЧКИМ ОДБОРИМА ПРЕ ГЛАСАЊА**

**Обезбеђивање изборног материјала**

**Члан 39.**

Изборни материјал за спровођење избора за одборнике Скупштине општине Дољевац обезбеђује Изборна комисија.

Општинска управа, за сваки бирачки одбор, благовремено обезбеђује:

* гласачку кутију;
* 2 сета паравана за обезбеђивање тајности гласања;
* два спреја за обележавање прста бирача;
* две УВ лампе;
* врећу за одлагање изборног материјала;
* прибор за писање;
* прибор за печаћење гласачких кутија и другог изборног материјала (печат и печатни восак);
* коверте за одлагање гласачких листића.

Управа је дужна да благовремено обезбеди простор за безбедно чување изборног материјала и да се стара о томе да простор који је одређен као бирачко место буде уређен на начин који је прописан Законом и отворен за гласање.

**Члан 40.**

Изборна комисија за сваки бирачки одбор обезбеђује изборни материјал за изборе за одборнике Скупштине општине Дољевац.

Изборни материјал, у смислу става 1. овог члана, чини:

* Збирна изборна листа;
* Решење о одређивању бирачког места (извод);
* Решење о именовању бирачког одбора у сталном саставу;
* Решење о именовању чланова бирачког одбора у проширеном саставу;
* Извод из бирачког списка за гласање на бирачком месту,
* Извод из посебног бирачког списка за гласање бирача унутар завода за извршење заводских санкција,
* Извод из посебног бирачког списка за гласање бирача на одслужењу војног рока, војној вежби или на школовању у јединицама или установама Војске Србије,
* Потребан број гласачких листића за избор одборника који одговара броју бирача који су уписани у извод из алинеје 5 овог става;
* Контролни лист за проверу исправности гласачке кутије за изборе за одборнике;
* Образац потврде о изборном праву за гласање ван бирачког места ;
* Образац записника о раду бирачког одбора на спровођењу гласања и утврђивању резултата гласања за избор одборника Скупштине општине Дољевац у шест примерака;
* Образац евиденције о присуству чланова и заменика чланова бирачког одбора на бирачком месту;
* Овлашћења посматрача за праћење рада бирачких одбора;
* Правила о раду бирачких одбора;
* Државна застава Републике Србије.

**Предаја изборног материјала**

**Члан 41.**

Штампани изборни материјал овлашћени представник изборне комисије преузима од надлежне штампарије.

Изборна комисија примљени материјал, заједно с материјалом који је обезбедила Општинска управа (гласачке кутије, паравани за обезбеђивање тајности гласања, прибор за писање, прибор за печаћење гласачких кутија и другог изборног материјала, спреј, УВ лампе и коверте за одлагање гласачких листића), предаје бирачким одборима, у седишту Изборне комисије, а најкасније 48 сати пре дана избора. О обављеној примопредаји изборног материјала сачињава се записник на прописаном обрасцу.

Бирачки одбор преноси изборни материјал на бирачко место.

**IX ПРЕДАЈА ИЗБОРНОГ МАТЕРИЈАЛА ИЗБОРНОЈ КОМИСИЈИ**

**ПОСЛЕ ГЛАСАЊА**

**Члан 42.**

Пошто утврди резултате гласања на бирачком месту, бирачки одбор без одлагања предаје Изборној комисији у њеном седишту следећи изборни материјал:

* први примерак Записника о раду бирачког одбора,
* извод из бирачког списка по којем се гласало на бирачком месту,
* посебан извод из бирачког списка, ако су на бирачком месту гласали бирачи који се налазе на одслужењу војног рока, на војној вежби или на школовању у јединицама или установама Војске Србије,
* запечаћени коверат у којем је контролни лист за проверу исправности гласачке кутије,
* запечаћени коверат у који су стављени неупотребљени гласачки листићи,
* запечаћени коверат у који су стављени неважећи гласачки листићи,
* запечаћени коверат у који су стављени важећи гласачки листићи,
* запечаћени коверат у који су стављене потписане потврде о изборном праву за гласање ван бирачког места.
* О примопредаји из става 1. овог члана саставља се записник на прописаном обрасцу.
* Изборна комисија записник о раду бирачког одбора, извод из бирачког списка и потврде о бирачком праву за гласање ван бирачког места пакује одвојено од осталог изборног материјала.

**X СТАНДАРДИ ЗА ИЗБОРНИ МАТЕРИЈАЛ**

**Гласачки листићи**

**Члан 43.**

Гласачки листићи за избор одборника Скупштине општине Дољевац штампаће се у

надлежној штампарији.

Број гласачких листића који се штампају мора да буде једнак броју бирача који су

уписани у бирачки списак.

Изборна комисија решењем, које се објављује у ''Службеном листу града Ниша“,

утврђује број гласачких листића који се штампа, као и број резервних гласачких листића, који не може да буде већи од 0.3% од укупног броја бирача.

Изборна комисија посебним одлукама прописује боју, текст, облик и изглед

гласачких листића.

Текст гласачког листића и осталог изборног материјала за спровођење избора

штампа се на српском језику, ћирилицом.

**Штампање гласачких листића**

**Члан 44.**

Након доношења одлуке о тексту и изгледу гласачких листића, Изборна комисија

сачињава узорак гласачког листића који оверава председник Изборне комисије својим потписом и печатом Изборне комисије.

На основу овереног узорка гласачког листића, штампарија израђује гласачке листиће

у присуству овлашћених представника Изборне комисије и представника подносилаца изборних листа, који имају право да присуствују штампању, бројању и паковању гласачких листића и достављању гласачких листића Изборној комисији и бирачким одборима.

Изборна комисија је дужна да благовремено обавести подносиоце изборних листа,

односно предлагаче кандидата о томе да њихови представници имају право да присуствују штампању, бројању, паковању и достављању гласачких листића, као и о томе где се одвијају и кад почињу те радње.

**Гласачка кутија**

**Члан 45.**

За гласање се користе гласачке кутије израђене према Упутству о облику и

димензијама гласачке кутије (''Службени гласник РС'', број 42/00).

**Спреј за обележавање прста бирача**

**Члан 46.**

Обележавање прста бирача као знак да је бирач гласао врши се спрејом од

специјалног нерастворљивог УВ мастила, видљивог под посебном светлошћу УВ лампе.

**XI СТАТИСТИЧКА ОБРАДА ПОДАТАКА**

**Члан 47.**

Статистичку обраду података при спровођењу избора за одборнике Скупштине општине Дољевац обавља Управа, на основу записника о раду бирачких одбора које им доставља Изборна комисија.

Начелник Управе одређује лице које ће, по завршетку гласања, присуствовати примопредаји изборног материјала од бирачких одбора изборној комисији, вршити логичко-рачунску контролу података у записницима о раду бирачких одбора и припремати податке о привременим резултатима избора.

**XII ПРАЋЕЊЕ РАДА ОРГАНА ЗА СПРОВОЂЕЊЕ ИЗБОРА**

**Домаћи посматрачи**

**Члан 48.**

Домаће организације које су регистроване за праћење избора и које желе да прате рад органа за спровођење избора (домаћи посматрачи), подносе пријаву Изборној комисији, 10 дана пре дана одржавања избора.

Уз пријаву се подноси и акт о регистрацији организације код надлежног органа.

Изборна комисија издаје овлашћења домаћим посматрачима, на основу којих они могу да прате рад органа за спровођење избора.

Не може се за посматрача пријавити кандидат за одборника или члан органа и тела ангажованих на спровођењу избора.

**Страни посматрачи**

**Члан 49.**

Заинтересовани представници страних држава, међународних организација и невладиних организација, који желе да прате рад органа за спровођење избора (страни посматрачи), подносе пријаву Изборној комисији, 10 дана пре дана одржавања избора.

Пријаву и списак посматрача. Општинска изборна комисија без одлагања доставља Министарству спољних послова, које је дужно да своје мишљење о пријави достави Општинској изборној комисији у року од три дана од дана када је пријаву примило.

Изборна комисија издаје овлашћења страним посматрачима, на основу којих они могу да прате рад органа за спровођење избора.

**Члан 50.**

Заинтересовани представници страних држава који желе да прате рад бирачких одбора подносе пријаву Општинској изборној комисији преко Министарства спољних послова, у складу са роком прописаним у Роковнику.

Уз пријаву се прилаже и списак лица која се пријављују за посматраче (страни

посматрачи), као и списак евентуалних преводилаца који ће бити у пратњи пријављених

посматрача.

Министарство спољних послова прослеђује пријаву и списак страних посматрача са мишљењем Општинској изборној комисији у року од три дана од дана када је пријаву примило.

Ако је мишљење Министарства спољних послова позитивно, Општинска изборна комисија поднеће извештај на својој седници

Испуњеност услова да страни посматрачи прате рад органа на спровођењу избора констатује председавајући на седници Општинске изборне комисије.

**Члан 51.**

Трошкове праћења рада органа за спровођење избора сносе државе и организације чији посматрачи прате изборе.

**Положај посматрача**

**Члан 52.**

Изборна комисија и бирачки одбор дужни су да посматрачима омогуће несметано праћење сваке изборне радње, а у записницима о свом раду констатују њихово присуство.

Посматрачи су дужни да поступају по правилима о одржавању реда на бирачком месту. Изборна комисија или бирачки одбор могу да одузму посматрачу овлашћење ако се посматрач не придржава правила о одржавању реда на бирачком месту, посебно ако на бирачком месту користи пејџер, мобилни телефон и друга средства веза и комуникација.

Посматрачи рада изборне комисије у седишту изборне комисије дужни су да се крећу у оквиру овлашћења која су добили од изборне комисије.

**XIII СРЕДСТВА ЗА СПРОВОЂЕЊЕ ИЗБОРА**

**Члан 53.**

Средства за спровођење избора обезбеђена су у буџету општине Дољевац.

Налогодавци за располагање средствима су председник Изборне комисије и секретар Изборне комисије.

**XIV ОБРАСЦИ ЗА СПРОВОЂЕЊЕ ПОЈЕДИНИХ ИЗБОРНИХ РАДЊИ**

**Члан 54.**

Поједине радње при спровођењу избора за одборнике Скупштине општине Дољевац вршиће се према обрасцима који се утврђују посебном одлуком Изборне комисије.

**XV ПРЕЛАЗНЕ И ЗАВРШНЕ ОДРЕДБЕ**

**Члан 55.**

Ово Упутство ступа на снагу даном објављивања на огласној табли Општине Дољевац.

Број: 013-1-6/18-01

У Дољевцу, 09.11.2018.године

ИЗБОРНА КОМИСИЈА ОПШТИНЕ ДОЉЕВАЦ

ПРЕДСЕДНИК КОМИСИЈЕ

\_\_\_\_\_\_\_\_\_\_\_\_\_\_\_\_\_\_\_\_

Дипл. правник, Данијела Тошић